## Rješenje Agencije za zaštitu tržišnog natjecanja urbroj: 580-09-1/43-2013-034 od 11. travnja 2013.

### NN 55/2013 (8.5.2013.), Rješenje Agencije za zaštitu tržišnog natjecanja urbroj: 580-09-1/43-2013-034 od 11. travnja 2013.

AGENCIJA ZA ZAŠTITU TRŽIŠNOG NATJECANJA

1132

Agencija za zaštitu tržišnog natjecanja temeljem članka 14. stavka 2. Zakona o državnim potporama (»Narodne novine«, broj 140/05 i 49/11), u postupku naknadnog odobrenja državne potpore dodijeljene poduzetniku Odlagalište sirovina d.o.o., za sakupljanje i primarnu preradu industrijskih otpadaka, sa sjedištem u Zadru, Ive Dulčića 6, pokrenutom na zahtjev Fonda za zaštitu okoliša i energetsku učinkovitost, sa sjedištem u Zagrebu, Ksaver 208, temeljem odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članova Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, donesene na 135. sjednici održanoj 11. travnja 2013., donosi sljedeće

RJEŠENJE

I. Naknadno se odobrava državna potpora, u obliku subvencionirane kamate, dodijeljena poduzetniku Odlagalište sirovina d.o.o., za sakupljanje i primarnu preradu industrijskih otpadaka, sa sjedištem u Zadru, Ive Dulčića 6, u iznosu od 1.691.306,17 kuna, sadržana u Odluci Upravnog odbora Fonda za zaštitu okoliša i energetsku učinkovitost, od 19. srpnja 2007., klase: 351-01/07-01/38, urbroja: 563-03-07-03, jer je sukladna Zakonu o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. POKRETANJE I TIJEK POSTUPKA

I. Agencija za zaštitu tržišnog natjecanja (dalje: Agencija), zaprimila je 17. lipnja 2011. zahtjev Fonda za zaštitu okoliša i energetsku učinkovitost (dalje: Fond), klase: 400-01/11-01/09 urbroja: 563-06-01/02-11-01, od 15. lipnja 2011., u svezi naknadnog odobrenja državne potpore, u obliku subvencionirane kamate, dodijeljene poduzetniku Odlagalište sirovina d.o.o., za sakupljanje i primarnu preradu industrijskih otpadaka, sa sjedištem u Zadru, Ive Dulčića 6 (dalje: Odlagalište sirovina d.o.o.) u iznosu od 1.691.306,17 kuna, bez prethodnog odobrenja Agencije iz članka 13. Zakona o državnim potporama (»Narodne novine«, broj 140/05 i 49/11; ZDP). Također, Fond u svojem zahtjevu navodi da je rečenom poduzetniku dodijelio i beskamatne zajmove namijenjene za realizaciju tri odvojena projekta, ali za koje nije bilo moguće točno utvrditi sadrže li elemente državne potpore iz članka 3. stavka 1. ZDP-a.

Navedeni zahtjev podnesen je temeljem članka 14. stavka 2. ZDP-a, budući da je državna potpora, dodijeljena bez odobrenja Agencije iz članka 13. ZDP-a. Fond navodi da je riječ o regionalnoj potpori, dodijeljenoj temeljem kriterija i uvjeta iz Odluke o objavljivanju pravila o regionalnim potporama (»Narodne novine«, broj 58/08; dalje: Odluka o regionalnim potporama), budući da su sredstva dodijeljena za početna ulaganja u materijalnu imovinu (zemljište, građevinu, opremu i strojeve).

Također, Fond navodi da je kao davatelj državne potpore, zbog žurnosti realizacije Financijskog plana Fonda, odnosno nužnosti ostvarivanja pojedinih projekata od državnog interesa za Republiku Hrvatsku, te postizanja bolje zaštite okoliša, prije dodjele državne potpore korisniku, propustio zatražiti prethodno odobrenje Agencije.

Slijedom navedenog, a s obzirom na činjenice koje proizlaze iz predmetnog zahtjeva Fonda, utvrđeno je da subvencija kamate sadrži državnu potporu iz članka 3. stavka 1. ZDP-a, a koje Fond prije dodjele nije prethodno prijavio Agenciji radi odobrenja, u smislu članka 12. stavka 1. ZDP-a. Sukladno navedenoj odredbi, pravna osoba koje dodjeljuje i upravlja državnim potporama, prije donošenja akta iz svoje nadležnosti kojim se dodjeljuju državne potpore, dužna je dostaviti prijedloge državne potpore Agenciji na odobrenje.

Stoga je Agencija, u predmetnom postupku naknadnog odobrenja, obvezna ocijeniti jesu li naknadno prijavljene potpore dodijeljene sukladno ZDP-u. Slijedom navedenog, Agencija je u smislu članka 51. stavka 1. Zakona o općem upravnom postupku (»Narodne novine«, broj 47/09; dalje: ZUP) provela ispitni postupak radi utvrđivanja činjenica i okolnosti koje su bile bitne za rješavanje pravog stanja stvari, kao i omogućavanja stankama ostvarivanja i zaštite njihovih prava i pravnih interesa.

S obzirom na to da prvotno dostavljena dokumentacija nije bila dostatna za donošenje meritorne odluke, Agencija je od Fonda i poduzetnika Odlagalište sirovina d.o.o., 25. srpnja i 29. rujna 2011., 15. travnja i 4. lipnja 2012., zatražila dostavu dopune dokumentacije i očitovanja.

Fond je zatraženo dostavio 21. studenogA 2011. i 12. rujna 2012. U sklopu dostavljene dokumentacije, između ostalog, dostavljeno je sljedeće: »Poslovni plan – Sortiranje, prešanje i briketiranje PET ambalaže«, iz siječnja 2007., »Investicijski program ulaganja u kupnju, uređenje i opremanje novog Centra za sakupljanje i primarnu obradu otpada«, iz svibnja 2007., osnovne ugovore o korištenju sredstava Fonda za sufinanciranje opremanje iz 2007. i 2008. s pripadajućim dodacima ugovora, podatke o korištenju sredstava kredita realiziranog kod Hrvatske banke za obnovu i razvitak (dalje: HBOR), kao i Ugovor o kupnji nekretnine od fizičke osobe.

Dana 10. listopada 2012., u sjedištu Agencije održana je usmena rasprava, na kojoj su u svojstvu stranaka saslušani predstavnici Fonda i poduzetnika Odlagalište sirovina d.o.o. Usmena rasprava provedena je sukladno članku 7. i članku 54. stavka 1. točke 3. ZUP-a.

Nakon održavanje usmene rasprave, Fond i poduzetnik Odlagalište sirovina d.o.o., dostavili su Agenciji dopunjenu dokumentaciju i to kao što slijedi: 26. listopada i 31. prosinca 2012., 23. i 25. siječnja, 7. veljače, 4.,11. i 25 ožujka 2013. Konkretno riječ je o dokumentaciji i podacima vezanih uz Projekt »Sortirnica Pet ambalaže, automatsko sortiranje po boji« i III. Dodatak Ugovora o korištenju sredstava Fonda za sufinanciranje opremanja novog Centra ambalažnog otpada na lokaciji Grad Zagreb u obliku zajma od 17. siječnja 2011., prikaz strukture opravdanih troškova (oprema i strojevi) za navedeni Projekt s odgovarajućim računima pojedinih dobavljača opreme, te podaci o vlastitom doprinosu poduzetnika za realizaciju ulaganja.

Također, za potrebe donošenja odluke, izvršen je uvid u:

a) zaključak Agencije, klase: UP/I 430-01/2008-83/13, urbroja: 580-03-09-43-11, od 26. veljače 2009., donesen u svezi ocjene Pravilnika o uvjetima i načinu dodjeljivanja sredstva Fonda za zaštitu okoliša i energetsku učinkovitost, te kriterijima i mjerilima za ocjenjivanje zahtjeva za dodjeljivanje sredstva Fonda (»Narodne novine« broj 183/04 i 18/09, dalje: Pravilnik),

b) rješenje Agencije, klase: UP/I 430-01/06-09/01, urbroja: 580-03-06-17-7, od 16. ožujka 2012., doneseno na zahtjev HBOR-a, u kojem je utvrđeno da je Pravilnik o osnovnim uvjetima financiranja pojedinih ciljnih skupina, sukladan Zakonu o državnim potporama (»Narodne novine«, broj 140/05; dalje: rješenje Agencije od 16. ožujka 2006.)

Radi utvrđivanja potpunog činjeničnog stanja, izvršen je uvid u bazu Agencije o dodijeljenim državnim potporama, Strategiju gospodarenja otpadom u Republici Hrvatskoj (»Narodne novine«, broj 130/05), Internet stranice poduzetnika Odlagalište sirovina d.o.o. – <http://www.sirovina.com/>, i u Registar poduzetnika Financijske agencije <http://www.fina.hr>.

2. PRIMIJENJENI PROPISI

U ovom postupku, Agencija je osim ZDP-a, Zakona o općem upravnom postupku, Uredbe o državnim potporama (»Narodne novine«, broj 50/06; dalje: Uredba), primijenila i sljedeće propise:

a) Odluku o regionalnim potporama sadržanim u Smjernicama o nacionalnim regionalnim potporama od 2007. do 2013. (520006XC0304(02), Službeni list EU, C 4 od 4. ožujka 2006. str. 13-45), te Uredbi Komisije (EZ-a) broj 1628/2006 od 24. listopada 2006. godine o primjeni članka 87. i 88. Ugovora o EZ-a na nacionalne regionalne potpore za ulaganja (320006R1628, Službeni list EU, L 302, od 1. studenogA 2006., str. 29),

b) Odluku o karti regionalnih potpora (»Narodne novine«, 52/08)

c) Odluku o objavljivanju pravila o potporama male vrijednosti (»Narodne novine« 45/07; dalje: Odluka o potporama male vrijednosti); te

d) Odluku o objavljivanju pravila o državnim potporama za sanaciju i restrukturiranje (»Narodne novine«, broj 20/07; dalje: Odluka o državnim potporama za restrukturiranje).

Također je izvršen i uvid u Zakon o poticanju razvoja malog gospodarstva (»Narodne novine«, broj 29/02, 63/07 i 53/12) i Zakon o regionalnom razvoju Republike Hrvatske (»[Narodne novine«, broj 153/09](http://narodne-novine.nn.hr/clanci/sluzbeni/2009_12_153_3746.html)).

3. UTVRĐIVANJE ČINJENICA

S obzirom na to da iz predmetnog zahtjeva Fonda, nije bilo razvidno sadrže li sva dodijeljena sredstava Fonda namijenjena za realizaciju četiri projekta ulaganja poduzetnika Odlagalište sirovina d.o.o., državnu potporu iz članka 3. stavka 1. ZDP-a odnosno potporu male vrijednosti, Agencija je prilikom utvrđivanja činjenica provela cjelovitu ekonomsku i pravnu analizu svakog pojedinog Projekta ulaganja. U tom smislu utvrđeno je kao što slijedi:

3.1. Poduzetnik Odlagalište sirovina d.o.o.

Poduzetnik Odlagalište sirovina društvo s ograničenom odgovornošću za sakupljanje i primarnu preradu industrijskih otpadaka, registriran je u registru Trgovačkog suda u Zadru, s matičnim brojem subjekta upisa: 060134449, OIB: 71059964444. Sjedište poduzetnika je u Zadru, Ivana Dulčića 6. Temeljni kapital poduzetnika iznosi: 2.696.200,00 kuna. Poduzetnik je u 100 % u privatnom vlasništvu fizičke osobe.

Iz Registra poduzetnika Financijske agencije, proizlazi da je poduzetnik Odlagalište sirovina d.o.o pravni slijednik i preuzimatelj poslovanja nekadašnjeg poduzetnika Sirovina d.d., koji je 2005. preoblikovan u društvo s ograničenom odgovornošću i naknadno je pripojen poduzetniku Sirovina odlagalište d.o.o., sa sjedištem u Zadru, koji je pod tim nazivom poslovao do 2009.

Primarna djelatnost poduzetnika odnosi se na zaštitu okoliša odnosno sakupljanje i obradu raznih vrsta proizvodnog neopasnog i opasnog otpada. Poduzetnik je proširio svoju djelatnost i na sanacije komunalnih odlagališta odnosno odlagališta opasnog otpada, rušenja građevinskih objekata, demontažu industrijskih objekata i rezanja brodova svih veličina. Poduzetnik ima dozvolu za postupanje s neopasnim industrijskim otpadom i pred-obrađivanje metalnog industrijskog otpada, a imatelj je certifikat sustava upravljanja kvalitetom ISO 9001:2000 i ISO 14001:2002 (koji se odnosi na sustav upravljanja okolišem).

Poduzetnik posluje u vlastitom poslovnom prostoru na adresi svojeg sjedišta i ukupno zapošljava 90 radnika. Sukladno odredbama iz Zakona o poticanju razvoja malog gospodarstva poduzetnik spada u kategoriju srednjeg poduzetnika.

3.2. Projekt »Centar za sakupljanje i primarnu obradu otpada«

Projekt »Centar za sakupljanje u primarnu obradu otpada« (dalje: Centar primarne obrade otpada), pokrenut je radi unapređenja, proširenja i razvoja osnovne djelatnosti poduzetnika u cilju sakupljanje i obrade otpadnih automobila, automobilskih guma, otpadne metalne ambalaže i otpadnog željeza. Također, Projekt uključuje povećanje aktivnosti poslovanja poduzetnika povećanjem prihoda i dobiti, odnosno novog zapošljavanja 20 radnika s područja Zadarske županije.

Centar primarne obrade nalazi se na području Grada Zadra, na adresi sjedišta poduzetnika, ukupne površine od oko 9300 m², koji obuhvaća zemljište, skladište i zgrade. U sklopu ovog Centra, instalirani su sljedeći strojevi i oprema: hidraulička preša marke Commerciale Battel, sortirka za objeni PET RTT, balirke BIG, te se prilikom obrade otpada, koriste razna radna vozila marke Bager Liebher, poluprikolice OMT i nadogradnje vozila Atlas s.r.l. i MAN.

Iz Investicijskog programa za navedeni Projekt primarne obrade otpada, proizlazi da će se otpadni materijal prikupljati na području Zadarske županije, Dalmacije i Like, pri čemu je godišnji cilj, prikupiti oko 3000 otpadnih automobila (oko 2.700 t), oko 480 t ambalaže od aluminija, 5000 t otpadnog željeza, odnosno oko 3.000 t otpadnih automobilskih guma.

3.2.1. Opravdani troškovi

Ukupni troškovi za realizaciju Projekta Centra primarne obrade otpada iznosili su 27.596.153,82 kune. Poduzetnik je dio financijskih sredstava za realizaciju Projekta, realizirao putem kredita HBOR-a, broj: PZOE-02/07 od 20. srpnja 2007., u iznosu od 19.050.245,46 kuna, dok je ostatak opravdanih troškova isti financirao iz vlastitih sredstava u iznosu od 8.550.784,72 kune, kao što je to prikazano u Tablici 1.

Tablica 1. STRUKTURA OPRAVDANOG TROŠKA PROJEKTA »CENTAR ZA SAKUPLJANJE U PRIMARNU OBRADU OTPADA«, ZA RAZDOBLJE 2007. I 2008.

– u kunama

|  |  |  |
| --- | --- | --- |
| Rb. | Opis | Opravdani trošak |
| 1. | Zemljište | 13.552.982,59 |
| 2. | Građevinski objekti | 3.402.282,37 |
| 4. | Ukupno | 16.955.270,96 |
| 5. | Oprema i uređaji | 10.640.882,86 |
|  | Sveukupno (4+5) | 27.596.153,82 |

Izvor: Fond za zaštitu okoliša i energetsku učinkovitost

Obrada: Agencija za zaštitu tržišnog natjecanja.

Iz Tablice 1. proizlazi da je poduzetnik u 2007. utrošio 16.955.270,96 kuna za kupnju nekretnine i građevinskog objekta, dok je ostatak iznosa, u razdoblju 2007. i 2008., utrošen za nabavu opreme u ukupnom iznosu od 10.640.882,86 kuna.

3.3. Projekt »Sortirnice za PET ambalažu, automatsko sortiranje po boji«

Projekt »Sortirnice za PET ambalažu, automatsko sortiranje po boji« (dalje: Projekt Sortirnice) nalazi se u sklopu vlastitog poslovnog prostora, u sjedištu poduzetnika. Navedeni Projekt pokrenut je radi proširenja tadašnjeg reciklažnog pogona, na način da se omogući sortiranje i odvajanje otpada po boji, odnosno prešanje prozirnog PET-a i briketiranje obojenog PET-a, za potrebe Zadarske i ostalih susjednih županija.

Naime, poduzetniku je dodijeljena koncesija za sakupljanje PET ambalaže na području sljedećih županija: Zadarska, Šibensko-kninska, Splitsko-dalmatinska, Dubrovačko-neretvanska, Ličko-senjska, Primorsko-goranska i Istarska županija, na način da je istom dopušteno prikupljati ambalažni otpad od komunalnih društava ili drugih pravnih osoba ovlaštenih za prikupljanje komunalnog otpada. Na taj način, poduzetnik je tijekom 2006., prikupio ukupno 1.650 t PET ambalaže koja sadrži cca 39,6 milijuna boca, zbog čega se i pojavila potreba za proširenjem vlastitih proizvodnih kapaciteta.

U tom smislu, da bi se povećala prerada PET ambalaže, poduzetnik je odlučio proširiti svoje poslovne pogone, te dodatno razviti već uspostavljen sustav za gospodarenjem neopasnim otpadom. Slijedom navedenog, za realizaciju Projekta, poduzetnik je izvršio ulaganja u građevinske radove, nabavu strojeva i opreme, te opremanje i konstrukciju.

3.3.1. Opravdani troškovi

Ukupna vrijednost ovog Projekta iznosila je 6.754.204,00 kuna, u što je bio uključen i iznos od 500.000,00 kuna obrtnih sredstava. Međutim, prilikom izračuna opravdanih troškova, temeljem kojih je dodijeljen zajam, navedeni iznos obrtnih sredstava Fond nije uzeo u obzir. Struktura opravdanog troška za realizaciju Projekta Sortirnice, prikazana je u Tablici 2.

Tablica 2. STRUKTURA OPRAVDANOG TROŠKA ZA REALIZACIJU PROJEKTA SORTIRNICE

u kunama

|  |  |  |
| --- | --- | --- |
| Rb | Investicija | Opravdani trošak |
| 1. | Građevinski radovi | 2.336.000,00 |
| 2. | Strojevi i oprema | 3.363.004,00 |
| 3. | Oprema i konstrukcija | 555.200,00 |
|  | UKUPNO | 6.254.204,00 |

Izvor: dokumentacija Fonda

Obrada: Agencija za zaštitu tržišnog natjecanja

3.4. Projekt »Centar ambalažnog otpada na lokacijama otok Hvar i Vranjic« (dalje: Centri Hvar i Vranjic)

Poduzetnik Sirovina odlagalište d.o.o., je kao pravni prednik poduzetnika Odlagalište sirovina d.o.o., temeljem Odluke Fonda, klase: 351-04/08-09/0098, urbroja: 563-02-08-02, od 12. lipnja 2008., stekao položaj Centra za gospodarenjem ambalažnim otpadom, na lokaciji Dolac b.b., Hvar, što između ostalog, uključuje poslove preuzimanja, brojenja, evidentiranja, prešanja, baliranja i skladištenja ambalažnog otpada s područja Splitsko-dalmatinske županije i ostalih županija koje s istom graniče. U odnosu na Projekt Centra Hvar, utvrđeno je da se ulaganje sastojalo od nabave preše za baliranje, kontejnera, vage, dekodera, kompjutera, uredske opreme, te viličara i abroll vozila.

Također, poduzetnik je započeo i realizaciju Projekta Centra Vranjic kod Splita, na lokaciji bivše tvornice salonita, nakon što je s poduzetnikom Salonit d.o.o. u stečaju, zaključio ugovor o zakupu poslovnog prostora (bivše skladište i zemljište), u kojem je bilo predviđeno obavljanje djelatnosti reciklaže i prerade staklenog, plastičnog i aluminijskog otpada. Međutim, Projekt Centra u Vranjic, iako započet, nije realiziran zbog poteškoća u svezi sanacije zemljišta bivše tvornice salonita od azbesta odnosno nemogućnosti dobivanja potrebne dozvole za rad od strane ovlaštenog tijela za zaštitu okoliša.

3.4.1. Opravdani troškovi

Prvotno planirana vrijednost za realizaciju Projekta centara Hvar i Vranjic, iznosila je 7.323.669,29 kuna. No, s obzirom na nemogućnost realizacije Projekta u cijelosti (Vranjic), navedeni ukupni iznos opravdanih troškova je smanjen na iznos od 3.519.889,04 kuna, te je utrošen samo na opremanje Centra Hvar.

Slijedom navedenog, struktura opravdanog troška za realizaciju Projekta, prikazana je u Tablici 3.

Tablica 3. STRUKTURA OPRAVDANOG TROŠKA ZA REALIZACIJU PROJEKTA CENTRA HVAR

u kunama

|  |  |  |
| --- | --- | --- |
| Rb | Investicija u opremu | Opravdani trošak |
| 1. | Linija za brojanje i sortiranje Ankerandersen | 695.540,00 |
| 2. | Teretno vozilo MAN | 636.604,54 |
| 3. | Kompjuterska obrada | 5.799,00 |
| 4. | Rolo kontejner (10 komada) | 463.575,60 |
| 5. | Liebherr bager | 1.518.248,90 |
| 6. | Vozilo | 188.190,00 |
| 7. | Kolica za prijevoz PET ambalaže (2 komada) | 11.931,00 |
|  | UKUPNO | 3.519.889,04 |

Izvor: dokumentacija Fonda

Obrada: Agencija za zaštitu tržišnog natjecanja

3.5. Projekt »Centar ambalažnog otpada na lokacijama Grada Zagreba i Grada Otočca« (dalje: Centri Zagreb i Otočac)

Poduzetnik Sirovina odlagalište d.o.o., je kao pravni prednik poduzetnika Odlagalište sirovina d.o.o., temeljem Odluke Fonda, klase: 351-04/08-09/0087, urbroja: 563-02-08-02, od 25. srpnja 2008., stekao položaj Centra za gospodarenjem ambalažnim otpadom, na lokaciji Žitnjak b.b. u Zagrebu, što između ostalog, uključuje poslove preuzimanja, brojenja, evidentiranja, prešanja, baliranja i skladištenja ambalažnog otpada. U tom smislu, poduzetnik je prethodno sklopio ugovor o zakupu skladišnog prostora s poduzetnikom Munja d.d. Tvornica akumulatora i baterija, sa sjedištem u Zagrebu, Žitnjak b.b., radi korištenja prostora za obavljanje djelatnosti reciklaže i prerade staklenog, plastičnog i aluminijskog otpada.

U odnosu na Projekt Centra u Zagrebu, utvrđeno je da je izvršeno ulaganje u nabavu strojeva za prešanje i baliranje PET-a, linija za brojenje i soritiranje ambalažnih jedinica, novih radnih vozila za prijevoz ambalažnog otpada i kontejnera. Međutim, iako je poduzetnik planirao realizaciju i Projekta Centra Otočac, poduzetnik je naknadno odustao od realizacije ulaganja, a sva sredstva dodijeljena od strane Fonda, utrošena su u Centru Zagreb.

3.5.1. Opravdani troškovi

Prvotno planirana vrijednost za realizaciju Projekta centara Zagreb i Otočac, iznosila je 14.719.913,66 kuna. No, s obzirom na nemogućnost realizacije Projekta u cijelosti u odnosu na Centar Otočac, navedeni ukupni iznos opravdanih troškova je smanjen, na iznos od 3.239.353,71 kunu i utrošen je za opremanje Centra Zagreb.

Struktura opravdanog troška za realizaciju Projekta Centra Zagreb, prikazana je u Tablici 4.

Tablica 4. STRUKTURA OPRAVDANOG TROŠKA ZA REALIZACIJU PROJEKTA CENTRA ZAGREB

|  |  |  |
| --- | --- | --- |
| Rb | Investicija u opremu | Opravdani trošak |
| 1. | Linija za brojanje i sortiranje Ankerandersen | 353.379,41 |
| 2. | Teretno vozilo MAN | 406.011,67 |
| 3. | Vertikalna preša | 58.518,40 |
| 4. | Ugradnja elektroničke mosne vage | 253.649,93 |
| 5. | Utovarivač | 401.892,40 |
| 6. | Perforator | 82.868,50 |
| 7. | Poluprikolica | 628.573,28 |
| 8. | Motorni viličar | 95.526,00 |
| 9. | Kolica za prijevoz PET ambalaže (4 komada) | 21.301,20 |
| 10. | Postrojenje za reciklažu | 708.571,12 |
| 11. | Transporteri | 155.698,45 |
| 12. | Elektroinstalacije | 73.363,35 |
|  | UKUPNO | 3.239.353,71 |

Izvor: dokumentacija Fonda

Obrada: Agencija za zaštitu tržišnog natjecanja

3.6. Potpore za realizaciju Projekta Centra primarne obrade otpada

Za realizaciju Projekta, poduzetniku Odlagalište sirovina d.o.o. dodijeljena su sredstava od strane Fonda, u obliku subvencije kamate i od strane HBOR-a, u obliku zajma pod povoljnijim uvjetima od tržišnih.

3.6.1. Subvencija kamate dodijeljena od strane Fonda

Odlukom Upravnog odbora Fonda, od 19. srpnja 2007., klase: 351-01/07-01/38, urbroja: 563-03-07-03 (dalje: Odluka Upravnog odbora Fonda od 19. srpnja 2007.), poduzetniku Sirovina odlagalište d.o.o., čiji je pravni slijednik poduzetnik Odlagalište sirovina d.o.o, je na zahtjev toga poduzetnika od 28. lipnja 2007., a temeljem očitovanja da će s HBOR-om sklopiti ugovor o kreditu na iznos od 23.634.421,00 kuna, odobrena je subvencija kamata u iznosu do 1.700.000,00 kuna, namijenjena za materijalna ulaganja u Centar primarne obrade otpada u Zadru, dok mu je konkretno dodijeljen iznos od 1.691.306,17 kuna.

Naime, pravni temelj za dodjelu navedene državne potpore bio je Pravilnik, u odnosu na kojeg je Agencija u svojem zaključku od 26. veljače 2009., utvrdila da ne sadrži državnu potporu iz članka 3. stavka 1. ZDP-a, ali da kao takav akt može predstavljati pravni temelj za izradu budućih programa državnih potpora za zaštitu okoliša i energetsku učinkovitost odnosno programa potpora malih vrijednosti. Međutim, tijekom vođenja ovog postupka, Agencija je utvrdila da Fond nije izradio navedene programe državnih potpora za zaštitu okoliša sukladno Odluci o objavljivanju pravila o državnim potporama za zaštitu okoliša (»Narodne novine«, broj 154/08), već je poduzetnicima dodjeljivao pojedinačne državne potpore i potpore male vrijednosti.

Sukladno Pravilniku, osnovica za izračun državne potpore u obliku subvencije na kamatu, predstavljao je neotplaćeni iznos glavnice kredita na koji se obračunava kamata u visini od 2%, računajući od dana podnošenja zahtjeva za sredstvima, s napomenom da sredstva u obliku subvencije nisu smjela prelaziti više od 1.7000.000 kuna po pojedinom projektu.

Budući da Fond nije izradio odgovarajući program državnih potpora, prilikom dodjele subvencije primjenjivao je kriterije iz Pravilnika, tako da su državne potpore dodjeljivane za projekte poduzetnika, u obliku subvencija kamata i beskamatnih zajmova, u visini do 40% opravdanih troškova ulaganja. Opravdani trošak ulaganja odnosio se na trošak građevinskih radova, nabave odnosno ugradnje postrojenja i opreme, te pripremnih studija. Navedene državne potpore Fond je dodjeljivao isključivo temeljem projekata poduzetnika koji su bili u cijelosti ili djelomično realizirani iz sredstava kredita poslovnih banaka, što je prema navodima Fonda, bio dokaz da pojedini poduzetnik ne spada u kategoriju poduzetnika u teškoćama sukladno Odluci o državnim potporama za restrukturiranje.

Temeljem Odluke Upravnog odbora Fonda od 19. srpnja 2007., Fond i poduzetnik Sirovina odlagalište d.o.o., sklopili su 30. srpnja 2007. Ugovor o korištenju sredstava Fonda za financiranje Projekta Centra primarne obrade, u iznosu od 1.700.000,00 kuna, iz kojeg između ostalog proizlazi, da će spomenuti iznos subvencije biti isplaćen jednokratno u roku od 30 dana, u korist računa HBOR-a. Međutim, prema navodima Fonda, a što i proizlazi iz dostavljene dokumentacije, Fond je poduzetniku isplatio 1.691.306,17 kuna.

3.6.2. Zajam HBOR-a pod povoljnijim uvjetima od tržišnih

Poduzetnik Sirovina odlagalište d.o.o., čiji je pravni slijednik poduzetnik Odlagalište sirovina d.o.o., u svojstvu dužnika, te vlasnik poduzetnika, u svojstvu jamca platca i HBOR, u svojstvu vjerovnika, dana 20. srpnja 2007., temeljem Programa kreditiranja projekata zaštite okoliša, energetske učinkovitosti i obnovljivih izvora energije, zaključili su već spomenuti Ugovor o kreditu broj: PZOE-02/07, u ukupnoj vrijednosti od 19.000.000,00 kuna, uz kamatnu stopu od 4% godišnje i otplatu od 32 tromjesečne rate, od kojih je prva dospjela 30. rujna 2010. Kredit je namijenjen za realizaciju projekta Centar primarne obrade otpada u Zadru, odnosno za kupovinu zemljišta u iznosu od 16.984.230,00 kuna, te za opremu i uređaje u iznosu od 2.015.770,00 kuna,

Kupovina spomenutog zemljišta uređena je Ugovorom o kupoprodaji nekretnine od 7. svibnja 2007.

Iz baze Agencije o dodijeljenim državnim potporama, u dijelu koji se odnosi na podatke dostavljene od strane HBOR-a za potrebe izrade godišnjeg izvješća za 2007., u odnosu na spomenuti ugovor o kreditu, proizlazi da se u konkretnom slučaju radi o kreditu pod povoljnijim uvjetima od tržišnih, odobrenom temeljem Pravilnika o osnovnim uvjetima financiranja pojedinih ciljnih skupina. Državna potpora u odobrenom kreditu, iznosi 1.557.381,15 kuna, a sadržana je u razlici između referentne kamatne stope koja je u 2007. iznosila 5,52% i ugovorene kamatne stope od 4%, diskontirano na tadašnju neto vrijednost. Međutim, tijekom vođenja ovog postupka, naknadno je utvrđeno da je HBOR poduzetniku stvarno dodijelio 19.050.245,46 kuna, ali što u bitnome ne utječe na iznos državne potpore dodijeljene od strane HBOR-a.

U pogledu navedenog Pravilnika HBOR-a, iz rješenja Agencije od 16. ožujka 2006., proizlazi da isti sadrži državne potpore koje su sukladne s odredbama iz tadašnjeg Zakona o državnim potporama (»Narodne novine«, broj 140/05) i da se njihova dodjela, između ostalog, odnosi na regionalne potpore koje se mogu dodijeliti u obliku kredita pod povoljnijim uvjetima od tržišnih.

3.7. Zajmovi Fonda pod povoljnijim uvjetima od tržišnih za ostale Projekte

Za realizaciju ostalih Projekata (Projekt Sortinice, centara Hvar i Vranjic, te centara Zagreb i Otočac), opisanih u točkama 3.3. do 3.5. obrazloženja ovog rješenja, Fond je poduzetniku dodijelio sredstava za koje je utvrđeno da sadrže potpore male vrijednosti:

3.7.1. Projekt Sortirnice

Temeljem Odluke Upravnog odbora Fonda, klase: 351-04706-06/001, urbroja: 563-03-06-05, od 20. prosinca 2006., (Odluka upravnog odbora Fonda od 20. prosinca 2006.), Fond i poduzetnik Sirovina odlagalište d.o.o., sklopili su 9. veljače 2007. ugovor o korištenju sredstava Fonda za financiranje Projekta Sortirnica, opisanog u točki 3.3. obrazloženja ovog rješenja, u obliku beskamatnog zajma, u iznosu od 1.700.000,00 kuna. Iz članka 4. navedenog ugovora, proizlazi da će zajam biti isplaćen na žiro račun Raiffaiesen banke d.d., sa sjedištem u Zagrebu, temeljem dostavljenih i ovjerenih računa dobavljača opreme i usluga odnosno odgovarajućeg ugovora. Sukladno Prilogu 2. ugovora, ukupni planirani trošak ovoga Projekta iznosio je 6.254.204,00 kune,. S obzirom da su ovom slučaju radi o beskamatnom zajmu, Fond je naveo da se potpora odnosi na razliku između referentne kamatne stope i povoljnije kamatne stope, što ukupno iznosi 396.749,17 kuna.

3.7.2. Projekt Centar Hvar i Vranjic

Temeljem Odluke upravnog odbora Fonda, od 27. svibnja 2008., klase: 024-04/08-03/003, urbroja: 563-02-RP-08-8 (dalje: Odluka upravnog odbora Fonda, od 27. svibnja 2008.), Fond i poduzetnik Sirovina odlagalište d.o.o., sklopili su 18. srpnja 2008, ugovor o korištenju sredstava Fonda za financiranje Projekta Centara Hvar i Vranjic, opisanog u točki 3.4. obrazloženja ovog rješenja. Sukladno navedenom ugovoru, poduzetniku Sirovina odlagalište d.o.o., dodijeljen je beskamatni zajam u visini od 1.700.000,00 kuna, uz dvije godine počeka i rokom otplate od 5 godina, u svrhu sufinanciranja opremanja Centra ambalažnog otpada na lokacijama otok Hvar i Vranjic kod Splita u krugu tvornice poduzetnika Salonit d.d. u stečaju. Ukupni opravdani trošak za nabavu nove tehnologije iznosi 7.232.669,29 kuna.

Iz članka 4. navedenog ugovora, proizlazi da će zajam biti isplaćen na žiro račun Raiffaiesen banke d.d., temeljem dostavljenih i ovjerenih računa dobavljača opreme i usluga odnosno odgovarajućeg ugovora. Međutim, poduzetnik je Fondu dostavio podneske od 26. siječnja i 29. prosinca 2010., u kojima navodi da odustaje od korištenja preostalog djela odobrenih sredstava Fonda u iznosu od 367.855,46 kuna, budući da Projekt Centra Vranjic, nije realiziran. Naime, zbog nemogućnosti izdavanja potrebne dozvole za rad odnosno zbog nedovršene dekontaminacije onečišćenog zemljišta na području bivše tvornice »Salonit«, poduzetnik nije bio u mogućnosti započeti planirana ulaganja, dok je sva do tada dodijeljena sredstva Fonda, uložio u Centar Hvar.

Slijedom navedenog, 17. siječnja 2011. Fond i poduzetnik sklopili su Dodatak III. osnovnog ugovora od 18. srpnja 2008., temeljem kojeg je izmijenjen ukupni iznos za realizaciju Projekta, na ukupno 3.519.889,04 kuna, koji je isključivo namijenjen za realizaciju Centra u Hvaru. S obzirom na to da je, na taj način, poduzetniku smanjen i iznos zajma na 1.332.144,54 kuna, potpora se konkretno odnosi samo na razliku između referentne kamatne stope i povoljnije kamatne stope, što ukupno iznosi 312.317,68 kuna.

3.7.3. Projekt centara Zagreb i Otočac

Temeljem Odluke Upravnog odbora Fonda, od 27. svibnja 2008., klase: 024-04/08-03/0003, urbroja: 563-02-RP-09-9 (dalje: Odluka upravnog odbora Fonda od 27. svibnja 2008.), Fond i poduzetnik Sirovina odlagalište d.o.o., dana 18. srpnja 2008., sklopili su ugovor o korištenju sredstava Fonda za sufinanciranje Projekta Centara ambalažnog otpada na lokacijama Grada Zagreba i Grada Otočca, opisanog u točki 3.5. obrazloženja ovog rješenja. Sukladno navedenom ugovoru, poduzetniku Sirovina odlagalište d.o.o., dodijeljen je beskamatni zajam u iznosu do 1.700.000,00 kuna, uz dvije godine počeka i s rokom otplate na 5 godina, u svrhu sufinanciranja opremanja Centara ambalažnog otpada na spomenutim lokacijama. Ukupna procijenjena vrijednost projekata ulaganja iznosi 14.719.913,66 kuna.

Iz članka 4. navedenog ugovora, proizlazi da će zajam biti isplaćen na žiro račun Raiffaiesen banke d.d., temeljem dostavljenih i ovjerenih računa dobavljača opreme i usluga odnosno odgovarajućeg ugovora. Međutim, poduzetnik je Fondu 26. siječnja 2009. i 29. prosinca 2010. dostavio podneske u kojima navodi da odustaje od korištenja preostalog iznosa odobrenih sredstava za realizaciju Projekta Centara Zagreb i Otočac, budući da Centar Otočac nije realiziran. Naime, do tada dodijeljena sredstava većim dijelom utrošena su u opremanje centra u Zagrebu, dok je u Otočcu samo izvršena kupnja zemljišta. Konkretno, za početak obavljanja djelatnosti na navedenom zemljištu u Otočcu, nisu izdane sve potrebne suglasnosti od strane jedinice lokalne samouprave, zbog čega poduzetnik navodi da nije niti nastavio s planiranim ulaganjima. Također, poduzetnik navodi kako je naknadno utvrdio da količine ambalažnog otpada, koji bi pristizale u Centar Otočac, ne bi niti bile dostatne za održivo poslovanje.

Slijedom navedenog, Fond i poduzetnik su 17. siječnja 2011. sklopili Dodatak III. Osnovnog ugovora od 18. srpnja 2008., temeljem kojeg je izmijenjen ukupni iznos za realizaciju Projekta na 3.239.353,71 kunu, koji se isključivo odnosi na Centar u Zagrebu. S obzirom na to da je na taj način, poduzetniku smanjen i ukupni iznos zajma na 1.120.072,40 kuna, potpora se konkretno odnosi samo na razliku između referentne kamatne stope i povoljnije kamatne stope, što ukupno iznosi 262.597,94 kune.

U odnosu na navedene beskamatne zajmove Fonda, izvršen je uvid u bazu Agencije o dodijeljenim državnim potporama za 2007. 2008. i 2009., iz koje proizlazi da je riječ o potporama iz Odluke o potporama male vrijednosti, a za čiju dodjelu nije potrebno prethodno odobrenje Agencije.

Također, iz spomenute baze, proizlazi da je poduzetnik, uz beskamatne zajmove Fonda, bio korisnik i potpora malih vrijednosti dodijeljenih od strane Hrvatske agencije za malo gospodarstvo. Riječ je o sljedećim potporama: u iznosu od 95.000,00 kuna dodijeljenih 2008. temeljem Programa jačanja konkurentnosti maloga gospodarstva i Mjere »Mreže konzultanata«, odnosno u iznosu od 200.000,00 kuna dodijeljenih tijekom 2009., temeljem Programa jačanja konkurentnosti maloga gospodarstva – Uvođenje novih tehnologija.

Uzimajući u obzir sve navedene potpore male vrijednosti, utvrđeno je da je poduzetnik Odlagalište sirovina d.o.o., u razdoblju od 2007. do 2009., bio korisnikom potpora malih vrijednosti u ukupnom iznosu od 1.266.664,79 kuna. Dakle, poduzetnik u razdoblju od tri fiskalne godine, od svih davatelja potpora male vrijednosti, nije ostvario više od 200.000,00 eura u kunskoj protuvrijednosti.

4. DRŽAVNE POTPORE I POTPORE MALE VRIJEDNOSTI

4.1. S obzirom na činjenicu da su poduzetniku Odlagalište sirovina d.o.o. za realizaciju Projekata opisanih u točkama od 3.2. do 3.5. obrazloženja ovog rješenja, dodijeljena sredstva opisana u točkama 3.6. i 3.7. obrazloženja ovog rješenja, a da je riječ o zahtjevu za naknadnim odobrenjem državne potpore iz članka 14. stavka 2. ZDP-a, u ovom postupku bilo je potrebno utvrditi sadrže li sve navedene mjere državnu potporu iz članka 3. stavka 1. ZDP-a odnosno iz članka 8. Uredbe.

Državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05 i 7/05; dalje: SSP).

Prema članku 8. Uredbe, predmetna mjera je državna potpora prema ZDP-u, ako zadovoljava sve sljedeće uvjete:

– mjera predstavlja stvarni ili potencijalni rashod, ili stvarni ili potencijalni umanjeni prihod Republike Hrvatske, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu ZDP-a,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– mjera narušava ili bi mogla narušiti tržišno natjecanje, i

– mjera utječe na trgovinu između Republike Hrvatske i Europskih zajednica.

U konkretnom slučaju utvrđeno je da subvencija kamate iz Odluke Upravnog odbora Fonda od 19. srpnja 2007., opisana u točki 3.6.1. obrazloženja ovog rješenja, ispunjava sve prethodno navedene uvjete iz članka 8. Uredbe, i to stoga jer:

– je riječ o državnim sredstvima Republike Hrvatske odnosno Fonda kao ovlaštene pravne osobe za dodjelu i upravljanje državnim potporama, a koja predstavljaju njezin rashod,

– se subvencijom kamate daje se prednost poduzetniku, koju isti ne bi stekao tijekom svojeg redovnog poslovanja,

– se subvencija kamate je selektivna jer utječe na ravnotežu između poduzetnika kao njenog korisnika i njegove konkurencije, jer je dodijeljena samo navedenom poduzetniku, te

– subvencija kamate ima utjecaj na ispunjenje međunarodno preuzetih obveza Republike Hrvatske iz SSP-a, jer poduzetnik zahvaljujući dodijeljenoj potpori jača svoj položaj na tržištu u odnosu na svoje konkurente.

Slijedom navedenog, proizlazi da su poduzetniku Odlagalište sirovina d.o.o., kao pravnom slijedniku poduzetnika Sirovina odlagalište d.o.o., za realizaciju Projekta Centra primarne obrade otpada, dodijeljena državna potpora u ukupnom iznosu od 3.248.689,32 kuna, a koje se sastoji od:

a) Subvencije Fonda u iznosu od 1.691.306,17 kuna, opisane u točki 3.6.1 obrazloženja ovog rješenja, i

b) Potpore sadržane u zajmu pod povoljnijim uvjetima iz sredstava HBOR-a, u iznosu od 1.557.383,15 kuna, opisane u točki 3.6.2. obrazloženja ovog rješenja.

Kao što je to već navedeno u točki 3.2.1. obrazloženja ovog rješenja (Tablica 1.), ukupni trošak za realizaciju Projekta Centra primarne obrade otpada, iznosio je 27.569.153,82 kune. Budući da su državne potpore iskorištene za kupnju zemljišta, odnosno za nabavu opreme i strojeva, utvrđeno je da se navedena ulaganja odnose na početna ulaganja, za koju je moguće dodijeliti regionalnu državnu potporu predviđenu Odlukom o regionalnim potporama. Naime, regionalne potpore namijenjene su za projekte početnih ulaganja, a koja se odnose na osnivanje nove poslovne djelatnosti. Materijalna ulaganja odnose se na zemljište, zgrade i opremu/strojeve, sukladno točki 33. i 34. Odluke o regionalnim potporama.

Da bi se osiguralo održivo i zdravo ulaganje u pojedeni projekt – vlastiti financijski doprinos poduzetnika mora iznositi najmanje 25% opravdanih troškova iz vlastitih sredstava ili iz drugih izvora financiranja, a koji ne sadrže bilo koji oblik državne potpore. sukladno točki 39. Odluke o regionalnim potporama.

Visina potpore izražava se pomoću intenziteta potpore u odnosu na opravdane troškove, dok je gornja granica za regionalne potpore predviđena u Odluci o karti regionalnih potpora. Naime, sukladno Odluci o karti regionalnih potpora – Glavi VII Jadranska Hrvatska, srednjim poduzetnicima na tom području bilo je dopušteno dodijeliti do 50% opravdanih troškova ulaganja. U odnosu na srednje poduzetnike, navedeni intenzitet mogao se povećati za 10% opravdanih troškova. Slijedom navedenog, a s obzirom da se Projekt Centra primarne obrade otpada, nalazi na području Jadranske Hrvatske, odnosno da je Odlagalište sirovina d.o.o. poduzetnik srednje veličine, istom je sukladno Odluci o karti regionalnih potpora, bilo dopušteno dodijeliti regionalnu potporu u visini do 60% opravdanih troškova ulaganja.

Sukladno utvrđenom činjeničnom stanju, ukupan opravdani trošak za realizaciju Projekta Centra za primarnu obradu otpada iznosio je 27.596.153,82 kuna, za koji su Fond i HBOR, poduzetniku dodijelili ukupno 3.248.689,32 kuna državnih potpora, što predstavlja 12% od opravdanih troškova.

4.2. U odnosu na zajmove pod povoljnijim uvjetima od tržišnih, dodijeljenih poduzetniku od strane Fonda opisanih u točkama 3.7.1. do 3.7.3. obrazloženja ovog rješenja, Agencija je utvrdila da isti sadrže potpore iz Odluke o potporama male vrijednosti, za čiju dodjelu nije potrebno prethodno odobrenje Agencije. Uzimajući u obzir da se radi o potporama male vrijednosti, za realizaciju tri odvojena projekta ulaganja, te da se dodjelom takvih potpora poduzetniku, nije premašen najviše dozvoljeni iznos potpore male vrijednosti do 200.000,00 eura (u kunskoj protuvrijednosti, po srednjem tečaju za euro Hrvatske narodne banke), računajući i sve ostale iznose potpora male vrijednosti dodijeljenih i od ostalih davatelja u razdoblju između od 2007. do 2009., Agencija navedene zajmove Fonda, više nije niti razmatrala.

4.4. Usmena rasprava

Agencija je 18. travnja i 4. lipnja 2012. uputila obavijest Fondu i poduzetniku Odlagalište sirovina d.o.o. o utvrđenim činjenicama u dotadašnjem tijeku postupka sukladno članku 7. ZDP-a i članku 70. stavku 3. ZUP-a. Također, u navedenim obavijestima, od Fonda i poduzetnika, zatraženo je očitovanje o određenim pitanjima i nejasnoćama vezanih uz utvrđeno činjenično stanje. U odnosu na utvrđeno činjenično stanje u postupku, Fond i poduzetnik, propustili su dostaviti svoja očitovanja. Stoga je 10. listopada 2012., u sjedištu Agencije, održana usmena rasprava u nazočnosti predstavnika stručne službe Agencije, opunomoćenika Fonda i poduzetnika Odlagalište sirovina d.o.o., zastupanog po direktorici.

Na usmenoj raspravi, između ostalog, utvrđeno je da je Fond poduzetniku Odlagalište sirovina d.o.o., za realizaciju Projekta Centra primarne obradu otpada, dodijelio jednokratnu subvenciju u iznosu od 1.691.306,17 kuna, a koja se odnosila na kredit koji je poduzetnik trebalo realizirati kod HBOR-a u iznosu od 19.000.000,00 kuna. Tom prilikom istaknuto je da je ukupno planirani iznos za realizaciju Projekta Centra primarne obrade otpada trebao iznositi 23.000.000,00 kuna, ali da je stvarno realiziran iznos od 19.050.245,66 kuna.

U odnosu na Projekt Sortirnice PET ambalaže, Projekt centara Zagreb i Otočac te Projekt centara Hvar i Vranjic, navedeno je da je riječ o potporama iz Odluke o potporama male vrijednosti male vrijednosti, za koje nije potrebno odobrenje Agencije. Prema navodima predstavnice poduzetnika, Centar Hvar i Vranjic nije u potpunosti realiziran, zbog poteškoća u svezi stjecanja dozvole za početak radova na području Vranjica, zbog zagađenosti azbestom tamošnjeg zemljišta. Također, istaknuto da je realizacija Projekta centara Zagreb i Otočac, samo djelomično provedena, budući da je poduzetnik, odustao od realizacije dijela Projekta koji se odnosi na Centar u Otočcu. U odnosu na vozila koja su kupljena temeljem navedenih potpora male vrijednosti, naglašeno je da prvenstveno riječ o radnim vozilima za osobne potrebe, koje poduzetnik ne koristi za prijevoz i/ili najam uz naknadu trećim stranama, već samo u krugu navedenih centara.

4.5. Naknadna očitovanja Fonda i poduzetnika Odlagalište sirovina d.o.o.

Kao što je to već navedeno u točki 1. obrazloženja ovog rješenja, nakon održane usmene rasprave, Fond i poduzetnik Odlagalište sirovina d.o.o., dostavili su Agenciji dodatnu dokumentaciju. Naime, Fond je naknadno izvršio rekapitulaciju svih opravdanih troškova i dodijeljenih sredstava za realizaciju Centra za primarnu obradu otpada, iz čega proizlaze bitno izmijenjeni iznosi opravdanih troškova i vlastitog doprinosa poduzetnika. Konkretno, prema navodima Fonda, poduzetnik Odlagalište sirovina d.o.o. je umjesto planiranih 19.000.000,00 kredita od HBOR-a iskoristio sredstva u iznosu od 19.050.245,46 kuna, od čega je iznosa od 19.045.369,10 kuna bio namijenjen na kupnju zemljišta i opreme. Također, Fond je iskazao da su opravdani troškovi za ulaganje u Centar za primarnu obradu otpada ukupno iznosili 27.596.153,82 kune, a ne 19.050.246,66 kuna kako je to prethodno iskazano na usmenoj raspravi, iz čega proizlazi da je poduzetnik za realizaciju toga Projekta ukupno uložio 8.550.784,72 kune iz vlastitih sredstava.

5. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) je na svojoj 135. sjednici, održanoj 11. travnja 2013., odlučivalo o zahtjevu Fonda za naknadnim odobrenjem državne potpore u obliku subvencije sadržane u Odluci o korištenju sredstava Fonda od 18. srpnja 2007.

Pri donošenju odluke, Vijeće je uzelo u obzir cjelokupnu dostavljenu dokumentaciju, iskaze stranaka dane na usmenoj raspravi održanoj 10. listopada 2012., kao i dokumentaciju dostavljenu nakon održavanje usmene rasprave. Budući da je Agencija utvrdila da Odluka o korištenju sredstava Fonda od 18. srpnja 2007., a koja se odnosi na Projekt Centra primarne obrade otpada, opisana u točki 3.6.1. obrazloženja ovog rješenja, sadrži državnu potporu iz članka 3. stavka 1. ZDP-a i članka 8. Uredbe, kao što je to prethodno opisano u točki 4.1. obrazloženja ovog rješenja, bilo je potrebno utvrditi može li se na takve potpore primijeniti izuzeće iz članka 4. stavka 3. ZDP-a.

Naime, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisnika državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a. Izuzeća od opće zabrane propisana su člankom 4. stavkom 3. ZDP-a.

S obzirom da je Vijeće utvrdilo da je u konkretnom slučaju riječ o državnoj potpori namijenjenoj za poticanje početnih ulaganja na manje razvijenom području (Jadranska Hrvatska), moralo je utvrditi može li se na takve potpore primijeniti izuzeće iz članka 4. stavka 3. točke a) ZDP-a, tj. je li riječ o potporama namijenjenim poticanju gospodarskog razvoja područja s neuobičajeno niskim životnim standardom ili velikom nezaposlenosti. Da bi postojala mogućnost primjene izuzeća iz članka 4. stavka 3. točke a) ZDP-a, subvencija iz Odluke o korištenju sredstava Fonda od 18. srpnja 2007., mora biti usuglašena s odredbama iz Odluke o regionalnim potporama.

U tom smislu, nakon provedene ekonomske i pravne analize, bilo je potrebno utvrditi je li regionalna potpora u iznosu od 1.691.306,17 kuna, opisana u točki 3.6.1. obrazloženja ovog rješenja, sukladna s odredbama iz Odluke o regionalnim potporama, zbog čega je na takvu državnu potporu moguće primijeniti izuzeće iz članka 4. stavka 3. točke a) ZDP-a.

Konkretno, riječ je o potpori dodijeljenoj poduzetniku koji djeluje u sektoru koji nije isključen od dodjele regionalne potpore i koji ne pripada kategoriji poduzetnika u teškoćama, sukladno točki 8. i 9. Odluke o regionalnim potporama. U tom smislu, radi se o mjeri koja predstavlja stvarni poticaj za ulaganje u regiji koje ostvaruje pravo na regionalnu potporu i kojom se potiče gospodarski razvoj područja s neuobičajeno niskim životnim standardom i velikom nezaposlenosti, kao što je to predviđeno u točki 10. i 16. Odluke o regionalnim potporama.

Regionalna potpora namijenjena je ulaganju u materijalnu imovinu koja se, između ostalog, odnosi na proširenje već postojeće djelatnosti, širenje raznolikosti proizvodnje poslovne djelatnosti u smislu novih i dodatnih proizvoda. Materijalna imovina odnosi se na kupnju zemljišta, nabavu opreme i strojeva, čime su ispunjeni uvjeti iz točke 34. Odluke o regionalnim potporama.

Ukupan iznos dodijeljenih državnih potpora za realizaciju Projekta Centra primarne obradu otpada iznosi 3.248.689,32 kuna, što čini 12% od utvrđenih opravdanih troškova ulaganja, kao što je to opisano u točki 4.1. obrazloženja ovog rješenja. Time su zadovoljeni uvjeti iz točke 39. Odluke o regionalnim potporama u pogledu vlastitog doprinosa poduzetnika i iz Odluke o karti regionalnih potpora, odnosno da ukupni iznos svih dodijeljenih potpora ne prelazi više od 60% opravdanih troškova.

Slijedom navedenog, odlučeno je kao u točki I. izreke ovog rješenja.

Temeljem članka 18. ZDP-a, Agencija rješenja iz članka 14. stavka 2. ZDP-a, objavljuje u »Narodnim novinama«. Stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/11-83/005

Urbroj: 580-09-1/43-2013-034

Zagreb, 11. travnja 2013.

Predsjednica Vijeća za

zaštitu tržišnog natjecanja

mr. sc. Olgica Spevec, v. r.

Rješenje, NN 55/2013-1132